Tshwane spandeer glo miljoene op pondokkiesDie Tshwane-metro en die Gautengse departement van behuising het glo meer as R85 miljoen spandeer om ŉ woonstelblok te bou wat glo nie geskik is vir mense om in te bly nie. Die stad se boubeheerbeamptes het glo geweier om okkupasiesertifikate vir die eenhede uit te reik, omdat dit nie aan al die standaarde voldoen nie en “nie geskik is om deur mense bewoon te word nie”, het Pretoria News Maandag berig. Altesaam 104 woonsteleenhede is in Sunnyside gebou en die ‘hokkies’ is skaars 50 vierkantemeter groot. Die koerant het bereken dat die prys per enkele woonstel R817 000 beloop. Dit is genoeg geld om ŉ meenthuis in gegoede areas van Pretoria aan te skaf. Opposisiepartye beweer dat die kontrak om die eenhede te bou toegeken is aan onbevoegde maatskappye wat sterk bande met die ANC en munisipale amptenare het. – Sapa